Komisijos ataskaita - Humanitarinės pagalbos generalinis direktoratas (ECHO) - 2006 m. metinė ataskaita [SEK(2007) 1227] /* KOM/2007/0555 galutinis */





[pic] | EUROPOS BENDRIJŲ KOMISIJA | Briuselis, xxx KOM(2007) yyy galutinis KOMISIJOS ATASKAITA Humanitarinės pagalbos generalinis direktoratas (ECHO) 2006 m. metinė ataskaita [SEK(2007) 1227] TURINYS 1 . Įžanga 3 2 . Bendrieji politikos aspektai 4 3. Bendra DG ECHO humanitarinių operacijų apžvalga 2006 m . 5 3.1. Pagrindiniai įvykiai ir lėšų paskirstymas 5 3.2. 2006 m. pagrindiniai pagalbos skyrimo atvejai pagal regionus 8 3.2.1. Afrikos, Karibų jūros ir Ramiojo vandenyno šalys (AKR šalys) 8 3.2.2. Viduržemio jūros regionas ir Artimieji Rytai 8 3.2.3. Azija 9 3.2.4. Lotynų Amerika 9 3.3. Lyginamoji analizė 9 3.4. Teminis finansavimas 10 3.5. Pasirengimo nelaimėms veikla (įskaitant DIPECHO) 10 3.6. Pagalbos, atstatymo ir vystymosi susiejimas (LRRD) 11 3.7. Pagrindiniai humanitarinių operacijų partneriai 11 4. Santykiai su kitomis ES institucijomis, valstybėmis narėmis, pagrindiniais partneriais humanitarinės pagalbos srityje ir su ES nepriklausančiais pagalbos teikėjais 11 5. Kita veikla 12 6. Išvada 12 Priedas: Išsami humanitarinių operacijų, santykių su partneriais, vertinimų rezultatų apžvaga pagal šalis, finansinės lentelės ir statistiniai duomenys [SEK(2007) 1227]. ĮžANGA DG ECHO yra Europos Komisijos tarnyba, atsakinga už humanitarinės pagalbos teikimą trečiųjų šalių gyventojams – stichinių ir žmogaus sukeltų konfliktų arba nelaimių aukoms. Ji įgaliota gelbėti ir išsaugoti gyvybę, sumažinti kančias arba užkirsti joms kelią ir išsaugoti nuo humanitarinių krizių nukentėjusių gyventojų garbę ir orumą, kaip nurodyta Tarybos reglamente (EB) Nr. 1257/96. DG ECHO remia humanitarinės pagalbos operacijas pagal tarptautiniu mastu nustatytus humanitarinius principus laikydamasis neutralaus, nešališko ir nediskriminuojančio požiūrio ir remdamasis tarptautine humanitarine teise bei gina humanitarinę erdvę ir principus, kuriems kyla vis didesnė grėsmė. Geriausias būdas išsaugoti šią humanitarinę erdvę DG ECHO – išlaikyti aukštą geros humanitarinės pagalbos praktikos principų taikymo lygį, toliau siekti teikti aukštos kokybės pagalbą ir palaikyti skaidrų dialogą su kitais svarbiausiais veikėjais . Tarnyba nusprendžia, kokius sprendimus priimti ir kokių veiksmų imtis remdamasi tik humanitarinių poreikių vertinimu, nepaisydama jokių kitų politinių sumetimų ir nesivadovaudama jokiais kitais politiniais tikslais, tik siekiu patvirtinti Europos Sąjungos solidarumą su žmonėmis, kuriems reikia pagalbos. Pagalba turi būti teikiama tiesiogiai nukentėjusiesiems, nepriklausomai nuo jų rasės, religijos arba politinių pažiūrų. DG ECHO pats neįgyvendina pagalbos programų. Tai pagalbos teikėjas, kurio misija – finansuoti Bendrijos humanitarinius veiksmus per partnerius , pasirašiusius Pagrindų partnerystės susitarimą, kaip antai nevyriausybines organizacijas ir tarptautines organizacijas (Raudonąjį Kryžių), arba per JT agentūras (daugiausia UNICEF, UNHCR ir WFP[1]) pagal Finansinį ir administracinį pagrindų susitarimą. DG ECHO užduotis – užtikrinti, kad šie partneriai greitai pristatytų prekes ir pradėtų teikti paslaugas krizės apimtose zonose. Greitą pagalbos pristatymą palengvina specialios Finansinio reglamento nuostatos ir jų įgyvendinimo priemonės, kurios iš esmės paremtos partnerystės principu, suteikiančiu pamatą ilgesnio laikotarpio santykiams. Remdamasis šia struktūrine tvarka DG ECHO taip pat gali į vietą išsiųsti techninius padėjėjus (ECHO ekspertus) ir taip užtikrinti, kad būtų nustatyti pažeidžiamiausi visuomenės sluoksniai, tiksliai įvertinti poreikiai, greitai nustatyti tinkami partneriai ir projektai, kad būtų patenkinti poreikiai, taip pat vietoje būtų stebimas partnerių darbas ir projekto įgyvendinimas siekiant patikimo finansų valdymo, kuriuo remiantis gaunamas pakankamas patikinimas. Teikiant pagalbą kartu su kitomis pagalbos priemonėmis taip pat siekiama padėti gyventojams, jeigu įmanoma ir kai tik įmanoma, atgauti ekonominę nepriklausomybę ir sudaryti tinkamas sąlygas, kuriomis būtų galima palaipsniui pabaigti DG ECHO finansavimą. Todėl DG ECHO aktyviai įgyvendina pagalbos, atstatymo ir vystymosi susiejimo strategiją ( linkage strategy between relief, rehabilitation and development , LRRD) bei glaudžiau bendradarbiauja su kitomis Komisijos tarnybomis arba kitais pagalbos teikėjais. Remdamasis savo patirtimi reaguojant į nelaimes, DG ECHO taip pat skatina pasirengimo nelaimėms priemonių taikymą, kad būtų sumažintas gyventojų pažeidžiamumas, sumažėtų jiems kylanti rizika ir nelaimių grėsmė, sumažėtų ekonominės tokių nelaimių pasekmės. Galiausiai, siekdamas veiksmingai įvykdyti jam suteikus įgaliojimus, DG ECHO gali, prireikus ir jeigu tai yra būtina, remti įgyvendinimo partnerių taikomas gebėjimų ugdymo priemones. Šioje ataskaitoje apibendrinama pagrindinė DG ECHO veikla 2006 m. Priede pateikiama išsami informacija apie 2006 m. DG ECHO vykdytą veiklą, įskaitant humanitarinių operacijų apžvalgą pagal šalis, taip pat statistiniai duomenys. BENDRIEJI POLITIKOS ASPEKTAI Bendrai vertinant, per pastaruosius kelis dešimtmečius įvyko daugiau ir didesnių stichinių nelaimių , padaugėjo nukentėjusiųjų, iš kurių neproporcingai didelę dalį sudaro neturtingiausieji žmonės. Remiantis prognozėmis, ši tendencija ateityje didės. Kitą vertus, konfliktų skaičius nelabai pasikeitė, tačiau dabartiniai konfliktai tęsiasi ilgiau , stiprėja jų griaunamasis pobūdis, nors pastaraisiais metais pabėgėlių skaičius mažėjo. Šalies viduje perkeltųjų asmenų skaičius išlieka stabilus, tačiau vis dar sudaro daugiau nei 25 mln. asmenų[2]. Politikos lygmeniu DG ECHO ėmėsi kelių iniciatyvų, kuriomis atsižvelgiama į faktą, kad tarptautinė humanitarinės pagalbos aplinka labai kinta – kinta ne tik nelaimių pobūdis, dažnumas ir intensyvumas, bet ir geopolitinės aplinkybės, kuriomis vykdoma humanitarinė veikla. Atsirado naujų veikėjų , kaip antai netradicinių pagalbos teikėjų, įskaitant veikėjus iš įmonių sektoriaus arba valstybes, kurios iki šiol humanitarinės pagalbos srityje nebuvo aktyvios. Svarbų vaidmenį kai kuriomis aplinkybėmis pradėjo atlikti valstybių narių civilinės saugos grupės ir karinės pajėgos, todėl į jas reikia atsižvelgti daugeliu humanitarinių operacijų atveju. Nors didelei šios politikos srities daliai taikoma Geros humanitarinės pagalbos praktikos iniciatyva , ji niekada nebuvo patvirtinta ES lygmeniu. Kad numatytų šiuos aplinkos pokyčius ir prie jų prisitaikytų, DG ECHO ieško būdų dar labiau pagerinti bendradarbiavimą su civilinės saugos struktūromis, taip pat civilinį ir karinį bendradarbiavimą. Už humanitarinę pagalbą atsakingas Komisijos narys paprašė, kad DG ECHO pradėtų svarbią politinę iniciatyvą parengdamas Komisijos komunikatą Tarybai ir Europos Parlamentui, kuriame būtų išdėstytas ES sutarimas dėl humanitarinės veiklos principų ir gerosios patirties siekiant padidinti šios srities ES politikos veiksmingumą, efektyvumą ir koordinavimą. Siekdamas pagerinti Komisijos atsaką į nelaimes ir laikydamasis ES strategijos, skirtos atsakui į nelaimes ir krizes trečiosiose šalyse stiprinti (COM (2005)153), DG ECHO pasiūlė padidinti savo ekspertų nelaimės vietoje skaičių , įskaitant ekspertus, kurie yra specialiai pasirengę greitai įvertinti poreikius bei turi šio darbo patirties ir kurie ištikus nelaimei į nelaimės vietą gali būti išsiųsti greitai. Be to, dar labiau sustiprinus DG ECHO veiklos ir sutarčių sudarymo procedūras , sustiprėjo humanitarinės pagalbos teikimo pajėgumai, paspartėjo humanitarinės pagalbos pristatymas per DG ECHO įgyvendinimo partnerius, kurie apima nevyriausybines organizacijas, tarptautines organizacijas ir JT organizacijas. Todėl tarnyba gali reikšmingai padėti toliau stiprinti ES gebėjimą reaguoti į krizes ir nelaimes, nes atsižvelgiant į po cunamio paskelbtus komunikatus, Barnier ataskaitą ir susijusius dokumentus, šiam klausimui vis dažniau suteikiamas politinis prioritetas. 2006 m. baigtos paskutinės 2000–2006 m. finansinės perspektyvos . Pagal šias perspektyvas humanitarinei pagalbai skirtas biudžetas buvo pakankamai stabilus, jame buvo numatoma minimali suma – nuo 471 mln. EUR 2000 m. iki 496 mln. EUR 2006 m. Numačius skirti minimalią sumą, DG ECHO kiekvienais metais turėjo prašyti padidinti biudžetą, dažniausiai panaudojant neatidėliotinos pagalbos rezervą, kuris visų pirma skirtas humanitarinei pagalbai. Pagal naująsias 2007–2013 m. finansines perspektyvas visa humanitarinio pobūdžio veikla bus įtraukta į vienintelę priemonę. 2007 m. humanitarinės pagalbos biudžetas, įtraukus pagalbą maistu ir pagalbą iškeldintiems žmonėms, sieks 732 mln. EUR (palyginti su 710 mln. EUR 2006 m.), o metinis orientacinis padidėjimas sudarys 3 %. BENDRA DG ECHO HUMANITARINIų OPERACIJų APžVALGA 2006 M. Pagrindiniai įvykiai ir lėšų paskirstymas Humanitarinės pagalbos srityje 2006 m. buvo ypatingai nelengvi metai: Libano krizė, taip pat kelios stichinės nelaimės papildė esamą humanitarinių krizių naštą. Metų pradžioje kilo kelios sausros Afrikos Kyšulyje, Pietinėje Afrikoje ir Afganistane, buvo juntamos 2005 m. maisto krizės Nigeryje pasekmės, gegužės 27 d. įvyko žemės drebėjimas Javoje (Indonezija), po kurio benamiais liko daugiau nei milijonas žmonių. Komisija taip pat turėjo spręsti blogėjančios humanitarinės padėties Sudane, paaštrėjusios krizės Vakarų Krante ir Gazoje, nuolatinių humanitarinių poreikių Kongo Demokratinėje Respublikoje, Čečėnijoje ir Kolumbijoje problemas – tai tik keli dramatiškiausios humanitarinės padėties pavyzdžiai. Europos Komisijos atsakas į trumpą, bet itin sudėtingą Libano krizę 2006 m. liepos ir rugpjūčio mėn. turėjo būti daugialypis – šiuo atveju buvo labai svarbu greitai pristatyti humanitarinę pagalbą. Dėl blogėjančios humanitarinės padėties 2006 m. DG ECHO turėjo tris kartus panaudoti Komisijos neatidėliotinos pagalbos rezervo lėšas, skirtas Sudanui (Darfūrui), Libanui, Vakarų Krantui ir Gazai, kurių bendra suma siekė 140 mln. EUR[3]. Šie pokyčiai buvo reikšmingi DG ECHO, kuriam teko valdyti iš viso 671 mln. EUR siekiantį biudžetą, palyginti su iš pradžių nustatytu 496 mln. EUR biudžetu (sumos suapvalintos). Reaguodamas į 2006 m. humanitarines krizes, DG ECHO priėmė 90 finansavimo sprendimų. Įsipareigojimų asignavimai įvykdyti 100 %. Didžiausios pagalbos gavėjos buvo AKR šalys (322 mln. EUR – 48 %), kiek mažiau pagalbos skirta Rytų Europai, naujosioms nepriklausomoms valstybėms, Artimųjų Rytų ir Viduržemio jūros regiono valstybėms (177, 9 mln. EUR – 27 %), Azijai ir Lotynų Amerikai (105, 5 mln. EUR – 16 %). Toliau pateiktoje lentelėje apžvelgiamas 2006 m. priimtų sprendimų dėl humanitarinės pagalbos geografinis paskirstymas (sumos milijonais eurų): Grupė (Regionas) | Sumos | % | A/1: Afrikos, Karibų jūros ir Ramiojo vandenyno šalys | 322 060 000 | 48 % | Afrikos Kyšulys | 161 050 000 | Didžiųjų ežerų regionas | 84 050 000 | Vakarų Afrika | 56 150 000 | Karibų jūros ir Ramiojo vandenyno šalys | 1 610 000 | Pietinė Afrika | 19 200 000 | A/2: Rytų Europa, naujosios nepriklausomos valstybės, Artimieji Rytai, Viduržemio jūros šalys | 177 900 000 | 27 % | Naujosios nepriklausomos valstybės (Čečėnija, Kaukazas, Tadžikistanas, ...) | 33 000 000 | Artimieji Rytai | 134 000 000 | Viduržemio jūros šalys | 10 900 000 | A/3: Azija, Lotynų Amerika | 105 491 305 | 16 % | Azija | 86 891 305 | Lotynų Amerika | 18 600 000 | 0/1: Teminis finansavimas ir dotacijos | 20 500 000 | 3 % | Techninė pagalba (ekspertai ir tarpinės sąskaitos) | 19 000 000 | 3 % | Dipecho – pasirengimas nelaimėms | 19 050 000 | 3 % | Pagalbinės išlaidos ir perskirstytos įplaukos | 7 005 627 | 1 % | IŠ VISO 2006 M. | 671 006 932 | 100 % | [pic] Kaip matyti iš generalinio direktorato lėšų paskirstymo regionams, 2006 m. DG ECHO reagavo į humanitarines krizes atsižvelgdamas į bendrųjų humanitarinių poreikių pokyčius ir ypatingą dėmesį skyrė „užmirštoms krizėms“. Siekiant užtikrinti, kad DG ECHO operacijos būtų vykdomos atsižvelgiant į poreikius, DG ECHO darbo programa pagrįsta bendrųjų poreikių vertinimo (BPV) metodika. Pagal šį metodą šalys įvertinamos lyginant padėtį daugiau kaip 140 besivystančių šalių remiantis rodikliais (žmogaus vystymasis, skurdas, stichinių nelaimių rizika, konfliktai, pabėgėliai, šalies viduje perkeltieji asmenys, mažesnių nei penkerių metų vaikų nepakankama mityba ir mirtingumas ir kitų pagalbos teikėjų įnašai). 2006 m. ši metodika buvo patobulinta, o BPV iškirti dviejų tipų rodikliai: pažeidžiamumo rodiklis ir krizės rodiklis. DG ECHO pagalbos strategijoje pagrindinis dėmesys ir toliau buvo skiriamas užmirštoms krizėms . Šios krizės susijusios su atvejais, kai į didelius humanitarinius poreikius nepakankamai atsižvelgia pagalbos teikėjai – tai rodo gaunamos pagalbos dydis – ir jiems mažai dėmesio skiria žiniasklaida. DG ECHO užmirštų krizių nustatymo analizė ir metodika grindžiama kiekybiniais duomenimis (nedidelis žiniasklaidos dėmesys arba maža pagalbos teikėjų pagalba palyginti su dideliais poreikiais) ir kokybiniais veiksniais (DG ECHO ekspertų ir atsakingųjų pareigūnų vietoje atliekamas padėties vertinimas). 2006 m. nustatytos šios užmirštos krizės: Čečėnija, Mianmaras, Sahravi pabėgėliai (Alžyras), Nepalas ir, kiek mažesniu mastu, Indija dėl Kašmyro krizės. Per metus šioms krizėms skirta 65,7 mln. EUR – 14 % visos iš biudžeto 23 02 skyriaus ir EPF skirtos 489,5 mln. EUR sumos. Šio vertinimo rezultatus galima rasti tinklavietėje Europa http://ec.europa.eu/comm/echo/information/strategy/index_fr.htm. 2006 m. pagrindiniai pagalbos skyrimo atvejai pagal regionus[4] Išsamūs duomenys apie šiuos pagalbos skyrimo atvejus pateikiami priedo I skyriuje. Afrikos, Karibų jūros ir Ramiojo vandenyno šalys (AKR šalys) 2006 m. DG ECHO AKR šalims skyrė 322 mln. EUR. Svarbiausia veikla vykdyta: - Sudane – dėl blogėjančios padėties Darfūre biudžete numatyta suma buvo padidinta nuo 40 mln. EUR iki 97 mln. EUR, o papildomi 17 mln. EUR skirti Čadui siekiant atsižvelgti į Sudano gyventojų judėjimo padarinius; - Šiaurės Ugandoje , kur jau dvidešimti metai tęsiasi ginkluotas konfliktas. Šiauriniuose šalies rajonuose vyriausybė kovoja su Viešpaties pasipriešinimo armija ( Lord’s Resistance Army , LRA). 2006 m. skirtas 19 mln. EUR biudžetas vandens tiekimui, sanitarinių sąlygų gerinimui, sveikatos priežiūrai ir mitybai, pragyvenimui ir maisto pakankamumui užtikrinti, ne maisto produktų tiekimui; - Burundyje 17 mln. EUR panaudota pažeidžiamiems žmonėms: sveikatos priežiūros centrai ir visuomeninės ligoninės aprūpinti būtinais vaistais. Kovojant su cholera, gyventojams buvo teikiamas geriamas vanduo, įsteigti specializuoti gydymo centrai, mokoma higienos įgūdžių. Gyventojams taip pat naudos davė apsaugos veiksmai; - Kongo Demokratinėje Respublikoje (KDR) iš viso panaudota 50 mln. EUR pagrindiniams pažeidžiamiausių gyventojų, gyvenančių blogiausių sąlygų vietovėse (rytiniuose regionuose), sveikatos, mitybos ir pastogės poreikiams tenkinti ir humanitarinio oro transporto paslaugoms teikti; - Liberijoje panaudota 19,8 mln. EUR tęsiant pagalbą grįžtantiems pabėgėliams ir šalies viduje perkeltiesiems asmenims, padedant jiems iš naujo įsikurti savo kilmės vietoje, finansuojant pagalbos paketus, transportą ir bendrąją pagalbą, įskaitant apsaugą. Viduržemio jūros regionas ir Artimieji Rytai Atsižvelgiant į padidėjusią įtampą okupuotose Palestinos teritorijose , humanitarinius pažeidžiamiausių šių teritorijų gyventojų ir Palestinos pabėgėlių Jordane, Libane ir Sirijoje poreikius, iš pradžių biudžete numatytas asignavimas turėjo būti padidintas nuo 34 iki 84 mln. EUR siekiant patenkinti šių gyventojų padidėjusius poreikius šiuose sektoriuose: maisto, sveikatos, vandens ir sanitarijos, skubių priemonių užimtumo srityje ir apsaugos. Be to, per vieną mėnesį trukusį Izraelio ir Hezbollah karą Libane žuvo žmonės, buvo sužeistųjų, kai kurie gyventojai persikėlė; į tai reaguodamas DG ECHO mobilizavo 50 mln. EUR skubiai medicininei pagalbai teikti, skubiai pagalbai maistu ir ne maisto produktais bei vandeniui tiekti, sanitarinėms sąlygoms gerinti ir pastogėms teikti. Nutraukus karo veiksmus, DG ECHO pagrindinį dėmesį skyrė likusiems neatidėliotiniems poreikiams ir nedidelio masto atstatomiesiems darbams. Azija 2006 m. DG ECHO mobilizavo 15,7 mln. EUR, tęsdamas pagalbą Birmos pabėgėliams prie Tailando ir Birmos sienos ir pažeidžiamiausiems gyventojams, kenčiantiems nuo ilgalaikės krizės Birmoje; skirta lėšų siekiant pagerinti pilietybės neturinčių musulmonų apsaugą šiaurinėje Birmos dalyje. Skirta 22,5 mln. EUR siekiant paremti grįžtančiųjų, šalies viduje perkeltųjų asmenų ir pažeidžiamų gyventojų, nukentėjusių nuo konflikto ir sausros Afganistane, integracijos procesą, apsaugoti ir paremti Afganistano pabėgėlius Pakistane ir Irane . Lotynų Amerika Pagrindinė pagalba – 12 mln. EUR – skirta Kolumbijoje nuo ilgalaikio konflikto kenčiantiems žmonėms. Pirmasis DG ECHO pagalbos priemonės tikslas – teikti vandenį, gerinti sanitarines sąlygas, teikti pastoges, pagalbą maistu, mokymą ir pan., ypatingą dėmesį skiriant apsaugai ir nestabilių Kolumbijos apsaugos sąlygų gerinimui. Lyginamoji analizė Lyginamoji analizė toliau pateiktoje 2001–2006 m. finansavimo sprendimų geografinio paskirstymo diagramoje rodo, kad, nors ankstesniais metais AKR šalims skiriamo finansavimo dalis nuolat didėjo, 2005 m. ši tendencija pasikeitė didžiąją finansavimo dalį skyrus Azijai dėl dviejų pagrindinių šioje pasaulio dalyje kilusių krizių: cunamio ir žemės drebėjimo Kašmyre. 2006 m. AKR skirta finansavimo dalis vėl buvo didžiausia ir sudarė apie pusę biudžeto. Žvelgiant į penkerių metų laikotarpį, reikėtų pabrėžti, kad įvairiems regionams ir pasaulio dalims skirtas finansavimas labai kinta – tai patvirtina, kad skirdamas pagalbą DG ECHO orientuojasi į trumpą laikotarpį. Reikėtų taip pat pabrėžti, kad per 96 % humanitarinės pagalbos biudžeto skirta humanitarinių operacijų finansavimui, o mažiau nei 4 % – pagalbinėms išlaidoms (informacijai, auditams, vertinimams ir pan.). [pic] Teminis finansavimas Kadangi veiksmingai teikiant humanitarinę pagalbą esminis vaidmuo tenka pagrindinėms humanitarinius įgaliojimus turinčioms tarptautinėms organizacijoms (atitinkamoms JT agentūroms, ICRC, IFRC, ... ), 2006 m. DG ECHO toliau rėmė jų institucinių pajėgumų stiprinimą vykdydamas teminio finansavimo programas. 2006 m. DG ECHO rėmė UNOCHA (informacijos valdymo), UNHCR (pabėgėlių registravimo), UNICEF (vaikų apsaugos ir skubaus atsako) ir WFP (poreikių vertinimo) programas. Buvo tęsiamos programos su WHO (sveikatos veiksmai krizės metu) ir IFRC (nelaimės valdymas ir skubus atsakas). Galiausiai, buvo finansuojama ICRC vykdoma programinės apsaugos veikla. Pasirengimo nelaimėms veikla (įskaitant DIPECHO) Atsižvelgdamas į Tarybos reglamentą (EB) Nr. 1257/96, DG ECHO, be humanitarinės pagalbos veiklos, vykdo rėmimo ir koordinavimo veiksmus bei specialią DIPECHO programą ir taip skatina pasirengimą nelaimėms. Katastrofų padariniai ir atviresnis pasaulinės klimato kaitos ir jos poveikio pripažinimas rodo, kad ši veikla yra labai svarbi ir reikalinga. Strateginiu lygmeniu 2006 m. DG ECHO sustiprino savo institucinius pasirengimo nelaimėms išteklius; tikimasi, kad tai padės nustatyti nuoseklesnį ir nuodugnesnį metodą, kuriuo į humanitarinės pagalbos ir atstatymo programas įtraukiamas pasirengimas nelaimėms. Tai visiškai atitinka bendrą humanitarinės ir vystymosi pagalbos teikėjų dėmesį rizikos mažinimo veiklai ir numatytus tolesnius veiksmus pagal Hyogo 2005–2015 m. veiksmų programą. 2006 m. DG ECHO tęsė rėmimo veiklą, skirtą užtikrinti, kad vystymosi pagalbos teikėjai atsižvelgtų į nelaimių rizikos sumažinimo elementus dirbdami regionuose, kuriuose kyla stichinių nelaimių, kaip antai žemės drebėjimų, potvynių, ciklonų ir pan., rizika, ir remtų praktines šios rizikos mažinimo priemones. DG ECHO taip pat aktyviai remia į bendruomenę orientuotą nelaimių rizikos mažinimo metodą, kurį taikant stiprinami pažeidžiamų bendruomenių gebėjimai įveikti nelaimės padarinius. Katastrofų rizika itin didelė besivystančiose šalyse dėl didelių nacionalinių reagavimo į nelaimes gebėjimų trūkumų ir dėl vietos bendruomenių nesugebėjimo įveikti neigiamus tokių katastrofų padarinius. DIPECHO pasirengimo nelaimėms projektai yra orientuoti į bendruomenes, jais skiriamas dėmesys bendruomenėms, kurios patiria didžiausią stichinių nelaimių riziką ir kurių gebėjimas įveikti nelaimės padarinius yra mažas. Projektų tikslas yra demonstracinis ir taikomasis; siekiama juos įtraukti į ilgalaikes vystymosi ir nacionalines strategijas. DIPECHO veiksmų planuose numatytos ne tik atskirose šalyse vykdomos operacijos, bet ir regioninio masto projektai, nes stichinių nelaimių neriboja valstybių sienos. 2006 m. DG ECHO įsipareigojo skirti iš viso 19,05 mln. EUR DIPECHO veiksmų planams Centrinėje Amerikoje, Vidurinėje Azijoje ir Pietryčių Azijoje. 2006 m. DG ECHO priėmė naują priemonę – svarbų regioninį sprendimą (10 mln. EUR), skirtą gyvulių augintojams geriau pasirengti nelaimėms, t. y. lėtai prasidedančiai nelaimei sausrai didžiojoje Afrikos Kyšulio dalyje (Sudane, Džibutyje, Somalyje, Etiopijoje, Kenijoje, Ugandoje ir Eritrėjoje). Ši programa parengta glaudžiai bendradarbiaujant su Vystymosi generaliniu direktoratu ir EuropeAid bendradarbiavimo biuru. Pagalbos, atstatymo ir vystymosi susiejimas (LRRD) DG ECHO pasirengęs kurti tinkamas pagalbos teikimo pabaigimo pereinamojo laikotarpio priemones ir strategijas ( pagalbos, atstatymo ir vystymosi susiejimas , LRRD ). DG ECHO aktyviai dalyvauja iš naujo įsteigtoje LRRD skirtoje Tarnybų grupėje, kurios darbe taip pat dalyvauja Išorės santykių generalinis direktoratas, Vystymosi generalinis direktoratas ir EuropeAid bendradarbiavimo biuras. 2007 m. įsigaliojus naujoms išorės priemonėms (ypač vystomojo bendradarbiavimo priemonei, stabilumo priemonėms) bus sudarytos naujos sąlygos įgyvendinti LRRD, kurią DG ECHO kartu su kitomis suinteresuotosiomis tarnybomis pradėjo rengti 2006 m. DG ECHO perdavus visą neatidėliotinos pagalbos maistu biudžetą, ypatingas dėmesys skirtas perėjimui nuo pagalbos maistu prie pagalbos maisto pakankamumui užtikrinti. DG ECHO nusprendė paskirti penkias bandomąsias šalis, siekdamas sustiprinti jau taikomą arba daug nelengvų uždavinių keliančią LRRD politiką. Šios šalys – tai Kenija, Liberija, Mauritanija, Sudanas ir Uganda. Daugelyje, tačiau ne visose, aptariamose šalyse iki metų pabaigos pasiekta svarbių rezultatų. Jų pasiekti padėjo 10-ojo EPF planavimo procesas. Stengiamasi rezultatus dar labiau pagerinti. Pagrindiniai humanitarinių operacijų partneriai DG ECHO teikiamą humanitarinę pagalbą įgyvendina partneriai. DG ECHO bendradarbiauja su maždaug 200 nevyriausybinių organizacijų, Jungtinių Tautų agentūromis ir tarptautinėmis organizacijomis, kaip antai Raudonojo Kryžiaus tarptautiniu komitetu (ICRC) ir Tarptautine Raudonojo Kryžiaus ir Raudonojo Pusmėnulio draugijų federacija (IFRC). DG ECHO svarbu turėti įvairių partnerių. Tai suteikia galimybę veiksmingai patenkinti poreikius, kurių vis daugėja visame pasaulyje. DG ECHO palaiko glaudžius darbinius ryšius su savo partneriais tiek spręsdamas politikos klausimus, tiek vykdydamas humanitarines operacijas. 2006 m. DG ECHO daugiausia savo operacijų įvykdė per NVO (52 %), Jungtinių Tautų agentūras (37 %) ir tarptautines organizacijas (11 %). Daugiau duomenų apie partnerių grupių pasiskirstymą per metus pateikiama priedo V.6 ir V.7 skyriuose. SANTYKIAI SU KITOMIS ES INSTITUCIJOMIS, VALSTYBėMIS NARėMIS, PAGRINDINIAIS PARTNERIAIS HUMANITARINėS PAGALBOS SRITYJE IR SU ES NEPRIKLAUSANčIAIS PAGALBOS TEIKėJAIS Skatindamas laikytis humanitarinių principų ir gerbti humanitarines vertybes, DG ECHO, kaip ir ankstesniais metais, aktyviai bendradarbiavo su kitomis institucijomis, valstybėmis narėmis, tarptautinėmis organizacijomis ir kitais susijusiais veikėjais, kaip antai pagrindiniais ES nepriklausančiais pagalbos teikėjais. 2006 m. pabaigoje DG ECHO pradėjo išsamias konsultacijas su EB partneriais humanitarinės pagalbos srityje ir valstybėmis narėmis dėl svarbiausių humanitarinės pagalbos srities klausimų, pavyzdžiui, tikslo, principų ir vertybių, kuriomis pagrįsta humanitarinė pagalba, klausimų, išbandymų, su kuriais susiduria humanitarinės pagalbos srities veikėjai, humanitarinės pagalbos įgyvendinimo klausimų. Šių konsultacijų rezultatai bus panaudoti rengiant Komisijos komunikatą, kuriuo bus siekiama ES sutarimo dėl humanitarinių veiksmų principų ir gerosios patirties, taip pat nustatyti geriau koordinuoto metodo įgyvendinimo darbotvarkę, kad Europos Sąjunga maksimaliai padidintų savo įnašą teikiant kolektyvinį tarptautinį humanitarinį atsaką. Europos sutarimu turėtų būti siekiama darnesnio, nuoseklesnio ir išsamesnio požiūrio į humanitarinę pagalbą. Išsamesnė informacija apie šiuos partnerius pateikiama priedo II skyriuje. KITA VEIKLA Kalbant apie kitą veiklą, DG ECHO taip pat turi atlikti kitas užduotis humanitarinės pagalbos pristatymui ir kokybei pagerinti: 1. sukurti DG ECHO saugumo ir saugos politiką, skirtą humanitarinę pagalbą pristatantiems darbuotojams; 2. sustiprinti greitojo reagavimo pajėgumus vietoje, kuriant daugiasektorines grupes; 3. Komunikacijos strategija ir informavimas ; 4. DG ECHO imasi mokymo iniciatyvos ir remia Humanitarinės pagalbos tinklą , pagal kurį suteikiamas podiplominių studijų, kurių metu dėstomos įvairios humanitarinės pagalbos srities disciplinos, diplomas. Išsamūs duomenys apie šią veiklą pateikiami priedo III skyriuje. Tinkamas DG ECHO finansuojamų operacijų vykdymas užtikrinamas atliekant kelių lygių patikras ir vykdant kontrolę įvairiais humanitarinių operacijų projekto ciklo etapais. Šie DG ECHO sukurtos kontrolės strategijos aspektai, peržiūros ir stebėsenos procedūros aprašytos priedo IV skyriuje. IšVADA 2006 m. buvo ypatingai nelengvi metai DG ECHO – jais kilo Libano krizė, kelios didelės stichinės nelaimės, tęsėsi humanitarinės krizės. Nepaisant to, DG ECHO atliko savo vaidmenį pagal jam suteiktus įgaliojimus. Kalbant apie pagrindinį politikos tikslą – užtikrinti, kad humanitarinė pagalba būtų veiksmingai pristatyta – tikslai buvo pasiekti ir smarkiai viršyti. [1] Jungtinių Tautų vaikų fondas, Jungtinių Tautų pabėgėlių reikalų vyriausiasis komisaras, Jungtinių Tautų pasaulio maisto programa. [2] www.reliefweb.int. [3] Be perkėlimo iš neatidėliotinos pagalbos rezervo (140 mln. EUR), biudžetas buvo padidintas panaudojant EPF išteklius (28 mln. EUR) ir perskirstant įplaukas (7 mln. EUR). [4] Pagrindiniai pagalbos skyrimo atvejai pagrįsti didžiausiomis kiekvienam regionui skirtomis sumomis.